[Video] Onnie oor ‘lyfstraf’ geskors‘n Skermskoot uit die video. Die video volg onderaan die berig. ŉ Onderwyseres wat glo leerders herhaaldelik oor hul rûe met ŉ rottang geslaan het, is met onmiddellike effek geskors nadat ŉ video van die beweerde aanranding aan die lig gekom het. Die departement van onderwys in KwaZulu-Natal het gesê die onderwyseres aan die Okumhlophe Secondary School in Umlazi, suid van Durban, is Maandagoggend geskors. In ŉ video van die voorval kan gesien word hoe ŉ leerder in ŉ skoolbank sit terwyl die onderwyseres langs die skoolbank staan en die leerder oor die rug met die rottang slaan. Later in die video word ŉ tweede leerder met die rottang geslaan en kan daar gehoor word hoe die leerder in trane gil na elke hou wat val. “Die departement duld geensins voorvalle van lyfstraf nie. Die onderwyser is geskors hangende verdere ondersoek. Die departement sal voortgaan om individue wat ons leerders misbruik, uit te sonder,” het die departement in ŉ verklaring gesê. Die departement het gesê die skorsing is in ooreenstemming met die Suid-Afrikaanse Skolewet wat die toediening van lyfstraf in skole verbied. Verlede week is twee onderwysers van die George Campbell Tegniese Skool in Durban ook geskors – weer eens na aanleiding van ŉ video wat op sosiale media versprei is. In hierdie video kan gesien word hoe skoolseuns twee volwassenes, glo onderwysers, oënskynlik in en voor ŉ klaskamer rondstamp. Kwazi Mthethwa, woordvoerder van die departement van onderwys in KwaZulu-Natal, het vroeër aan Maroela Media gesê die departement en die beheerliggaam van die skool het saam besluit om twee onderwysers te skors hangende ŉ ondersoek na die voorval.